  Майя Бывальцева Уваысь но Глазкарысь дышетскисьёс калык лулчеберетъя «Наследники традиций» V огъяросси нылпи фестивальын вормизы. Со сярысь Нылпиослы ватсаса тодон-валанъёс сётонъя элькун центрлэн «ВКонатке» мерлыко вотэсысь огиназ ивортӥзы. Глазкарысь Пиналъёслэн но быдэ вуымтэослэн центразы дышетскись Максим Филиппов «Декоративно-прикладное творчество» номинацилэн «Художественная обработка растительных материалов (изделия из соломы, лозы, бересты и пр.)» ӧраз 10-13 аресъемъёс пӧлын нырысетӥ инты басьтӥз. Уваысь Нылпи творчествоя юртысь модая «Стиль» театр «Народный костюм» номинацилэн «Современный костюм» ӧраз 14-17 аресъемъёс пӧлын вормиз. Со сяна, «Современный костюм» ӧрын Сьӧлта ёросысь Нылпи творчествоя юртысь творчествоя коллектив 10-13 аресъем пиналъёс пӧлын куинетӥ инты басьтӥз. «Этнографический костюм» ӧрын 14-17 аресъемъёс пӧлын куинетӥ луиз Якшур-Бӧдьяысь ватсаса тодон-валанъёс сётонъя центрын дышетскись Ельцова Антонина. Каракулино ёросысь Нылпи творчествоя юртысь Марина Дементьева «Декоративно-прикладное творчество» номинацилэн «Традиционная кукла» ӧраз 10-13 аресъемъёс пӧлын куинетӥ инты басьтӥз. Озьы ик фестивальлэн финалаз Сьӧлта ёросысь Кӧпка школаын дышетскись Софья Будина пыриськиз. 2020-тӥ арын «Наследники тардиций» фестивале Россилэн 65 улосвылъёсысьтыз 2 сюрс пиналъёс пыриськизы. Туэ нырысьсэ асьсэлэсь творчествозэс Армениысь, Беларусьысь, ДНР-ысь, Франциысь но Австриысь нылъёс но пос возьматӥзы. Фестивальлэн йылпумъян люкетэз 2-5 гудырикошконэ ортчиз. Отчы Россиысь, Армениысь, Франциысь 94 пиналъёс но модая 27 театръёс пыриськизы  Тодэ вайытом, 2019-тӥ арын фестивальлэн финалаз Удмуртиысь кык дышетскисьёслэн ужъёссы потӥзы. Глазкарысь Нылпиослэн но быдэ вуымтэослэн центрысьтызы дышетскись Владимир Кононов «Декоративно-прикладное творчество» ӧрын нырысетӥ инты басьтӥз. Тегъёс: Лулчеберет Ува Удмуртия фестиваль Глазкар вожвылъяськон пиналъёс кибашлыос 100ар  